Panayiotou-moord: Derde verdagte se naam bekendSizwezakhe Vumazonke in die hof. Foto: Twitter ŉ Derde verdagte het Dinsdag in die Port Elizabeth-landdroshof verskyn in verband met die ontvoering en moord van Jayde Panayiotou (28). Brig. Marinda Mills, polisiewoordvoerder, het gesê Sizwezakhe Vumazonke (30) het vlugtig in die hof verskyn en sal in aanhouding bly tot sy volgende verskyning op 19 Junie. Hy is Sondag in New Brighton in hegtenis geneem. Vumazonke het Dinsdag aan die landdroshof gesê dat sy geswelde regteroog toegeskryf kan word aan polisielede wat hom aangerand het. Mills het aan Maroela Media gesê dit is moontlik dat Vumazonke tydens sy inhegtenisneming beseer is, maar sy is nie bewus van so voorval nie. Panayiotou se man, Christopher (28), het Maandag in die Port Elizabeth-landdroshof verskyn en sy medebeskuldigde, Thando Siyoli (31), het verlede week verskyn. Panayiotou, wat ŉ onderwyser by die Riebeek College Girls’ High School in Uitenhage was, is vermoedelik twee weke gelede buite haar woonkompleks in Kabega Park in Port Elizabeth ontvoer. Haar liggaam is ŉ dag later in ŉ afgeleë gebied naby die Kwanobuhle-township buite Uitenhage gevind. Volgens Mills is daar ŉ moontlikheid dat nog inhegtenisnemings kan volg. Sy wou nie bespiegel oor die motief vir die moord, die polisie se ondersoek of berigte dat dit ’n huurmoord was nie.